Către: Primăria sectorului 6 şi Consiliul Local al sectorului 6, întrunit în şedinţa publică din 30.08.2011
Prin intermediul: Serviciului Administraţie Publică Locală sau Serviciului relaţii cu mass-media, societatea civilă şi protocol-evenimente
În atenţia: domnului primar Cristian Poteraş
În atenţia: doamnelor/ domnilor consilieri locali sector 6

Interpelare PRIVIND APROBAREA DOCUMENTAȚIEI TEHNICO-ECONOMICE A OBIECTIVULUI DE INVESTIŢII “ CENTRU CULTURAL EUROPEAN FAVORIT’’ din partea Societăţii Civile 

Stimate domnule Primar,
Stimate doamne/ stimaţi domni consilieri locali,

Grupul Iniţiativa Favorit, împreună cu Grupul de iniţiativă civică Callatis-Drumul Taberei, apreciază demersurile făcute de Primăria sector 6 în privinţa reabilitării fostului cinematograf Favorit, demersuri concretizate în studiul de fezabilitate şi documentaţia tehnico-economică propuse spre aprobare Consiliului local sector 6, precum şi discuţiile avute cu ocazia dezbaterii publice din data de 03.08.2011. 
Ne bucurăm că autoritatea locală dă dovadă de înţelegere şi promptitudine în rezolvarea priorităţilor cetăţenilor sectorului 6. Menţionăm că această interpelare nu işi doreşte întârzierea proiectului de reabilitarea a cinematografului Favorit/realizare a Centrului Cultural Favorit. Dorim însă, să supunem atenţiei dumneavoastră câteva aspecte care au ramas neclarificate – ca urmare a răspunsurilor primite la observaţiile noastre şi ca urmare a discuţiilor avute cu ocazia dezbaterii publice din data de 03.08.2011. 
1. Înţelegând că Studiul de fezbabilitate a fost întocmit de un grup de arhitecţi şi ingineri, vă rugăm să ne precizaţi care este etapa - proiectul tehnic? – în care cetăţenii sectorului 6 vor putea beneficia de o descrierea clară a modului în care va opera/funcţiona Centrul (RoF), în care să fie specificat şi managementul comun cu cetăţenii, asociaţii, fundaţii etc şi modul de luare a deciziilor asupra programelor culturale, activităţilor - atât în conţinut cât şi în privinţe administrative (modul de angajarea personalului; gratuităţi în folosirea spaţiilor pentru şcoli, grădiniţe, asociaţii ale cetăţenilor, fundaţii şi asociaţii culturale etc; modul de stabilire a preţului de închiriere, a preţului biletelor etc.). Cu ocazia dezbaterii publice din data de 
03.08.2011 ne-aţi informat că un GRUP MANAGERIAL va decide destinaţia pe grupuri ţintă – copii, adolescenţi, persoane active, pensionari, persoane cu dizabilităţi - a accesării acestor spaţii. Acest grup există în acest moment sau/şi va avea un rol în administrarea, operarea şi funcţionarea Centrului Cultural European Favorit?     
2. Dat fiind că sunt prevăzuţi 2 ani pentru realizarea proiectului, iar investiţia estimată este de cca. 8.181.012 euro, în condiţiile în care imobilul este dat spre folosinţă Primăriei Sectorului 6, conform contractului de comodat nr. 39 din 01.03.2010, încheiat între R.A.D.E.F. „România Film” şi Primăria Sectorului 6 pe o perioadă de doar 6 ani, propunem prelungirea contractului înainte de începerea lucrărilor de reabilitare sau preluarea totală a imobilului de către Primăria Sectorului 6, asigurându-se în felul acesta un cadru contractual  de durată ce ar permite  în mod legal păstrarea funcţiunii şi a modului de funcţionare pentru  activităţi culturale, educative şi sociale în interesul comunităţii. 
3. Sperăm, în interesul cetăţenilor din sectorul 6, într-o transparenţă şi o rezonabililitate a administraţiei sectorului 6 în ceea ce priveşte cheltuirea banilor publici pentru realizarea Centrului Cultural European Favorit, având în vedere standardele de cost pentru realizarea unui centru cultural –  standarde cu rol de ghidare in fundamentarea indicatorilor tehnico economici ai obiectivelor de investiţii dar şi de fundamentare a necesarului de fonduri publice -, prevăzute în HG 363/2010. Acest act normativ stabileste preţul pentru 1 mp de centru cultural la 760 eur./mp cu TVA cu specificaţia: ,,Creşterea costului unitar (...) se justifică distinct în documentaţia pentru aprobarea indicatorilor tehnico economici ai investiţiei,,. Cum se va justifica, din punct de vedere legal, diferenţa de preţ dintre standardele de cost şi costurile estimate - 2.373 euro/mp - în studiul de fezabilitate al Centrului Cultural European Favorit ? 
4. Considerăm că este foarte important să se estimeze necesarul de finanţare a cheltuielilor operaţionale de la bugetul local (preferabil, în mai multe variante de funcţionare/operare). Menţionăm că valoarea investiţiei ar trebui prezentată în valori totale actualizate pentru fiecare an, iar costul investiţiei ar trebui să cuprindă şi costuri de întreţinere şi mentenanţă.
5. Care este/sunt sursa/sursele de finanţare a lucrărilor pentru realizarea Centrului Cultural  European Favorit? În cazul în care există mai multe surse de finanţare, în ce proporţii vor acoperi acestea lucrările de execuţie?
6. Care sunt următorii paşi pe care administraţia locală îi are de parcurs în vederea realizării Centrului Cultural European Favorit? Care este termenul prevăzut pentru realizarea proiectului tehnic? 
Vă mulţumim pentru colaborare şi susţinem eforturile administraţiei sectorului 6 pentru realizarea Centrului Cultural European Favorit în beneficiul cetăţenilor care locuiesc în acest sector.

